Mimmien tarina alkoi 11 vuotta sitten, kun Pauliina pyysi pikkusiskoaan Hannamaria levyttämään kanssaan lastenlevyn.

Sitä ennen Rääkkylässä Pohjois-Karjalassa syntynyt Pauliina Lerche (44) oli laulanut nykykansanmusiikkiyhtye Värttinässä, valmistunut musiikin maisteriksi Sibelius-Akatemiasta, tehnyt pari soololevyä ja keikkaillut jazzklubeilla, muun muassa Japanissa.

– Aloin yllätyksekseni saada paljon palautetta, että lapset tykkäävät musiikistani. Että minun pitäisi tehdä heille musiikkia. Olin ihan ihmeissäni. Ajattelin, etten ikinä osaa, että lapsille musiikin tekeminen on aivan liian haastavaa.

Ajatus jäi kuitenkin kytemään. Pauliina päätti kokeilla lastenlaulujen tekemistä siten, että ei muuta musiikkia, vain sanoitukset.

Ajattelin, etten ikinä osaa, että lapsille musiikin tekeminen on aivan liian haastavaa. Pauliina Lerche

Karjalainen maailmanmusiikki, joksi hän sävellyksiään kutsuu, sai säilyä. Lastenlaulujensa sanat Pauliina ammensi Suomen kansan vanhoista saduista. Niistä he siskon kanssa kovasti pieninä pitivät. Sittemmin inspiraatiota ovat antaneet myös Kalevala ja Kanteletar.

Hannamari Luukkanen (36) on siskonsa tavoin laulanut ja soittanut lapsesta asti. Hänellä on kuitenkin Mimmien ohessa päivätyö Ylessä luonto-ohjelmien toimittajana.

Mimmien musiikki on heidän omien sanojensa mukaan karjalaista maailmanmusiikkia. Kimmo Lehtonen / Mimmit

Siskosduosta sinnikkyydellä kokonaiseksi tuoteperheeksi

Hyvin pian Mimmit ymmärsivät, että he voivat olla enemmmän kuin vain musiikki.

Pauliina visioi maailmaa, jossa oli Mimmi-kirjoja, Mimmi-animaatioita, ... kokonainen Mimmi-brändi. Mutta mistä rahat toteuttaa kaikki ideat?

Vuosikausien ajan rahoittajat pysyivät kylminä Mimmi-ideoille. Mutta Pauliina ei luovuttanut. Hän kertoo, että vuoden 2012 tienoilla yhtäkkiä tuli käänne, jolloin kaikki alkoivatkin vastata heille "kyllä".

Visiot alkoivat toteutua. Nyt Mimmit ovat yksi tunnetuimmista suomalaisista lastenbrändeistä.

Meidän musiikkimme on sanottu sopivan kaikille. Se jää soimaan päähän. Pauliina Lerche

Musiikin ympärille on syntynyt animaatioita, kirjoja, sisustustuotteita sekä oma muskari, joka tunnetaan maailmalla Mimmit Music School -nimellä. Naiset ovat tehneet kolme omaa tv-sarjaa MTV:lle sekä kaksi värikästä tekstiilikokoelmaa yhdessä Vallila Interiorin kanssa.

Mimmien esiintyminen on laulun, soiton, tanssin ja puheen värikäs yhdistelmä. Kimmo Lehtonen / Mimmit

"Jokainen japanilainen äiti haluaa juuri tätä lapsilleen"

Mimmien kansainväliset kuviot alkoivat, kun saksalainen animaatiosarjoja maailmalla kauppaava yritys bongasi laulavat siskokset MTV Juniori -nettisivuilta. Nyt animaatioita on myyty 40 eri maan televisioihin.

Japaniin Mimmeillä on ollut erityissuhde. He ovat käyneet maassa kiertueilla ja 11 vuotta sitten Pauliinan soololevy julkaistiin Japanissa. Vuonna 2015 Mimmit tekivät Letkiksestä uuden version Japanin suurimman tavarataloketjun joulukampanjan tunnuskappaleeksi.

Puolitoista vuotta sitten suuri japanilainen lisensointiagentuuri Gaia Inc ihastui naisduoon ja heidän tuotteisiinsa. Gaia Inc ei ole mikä tahansa pikkupulju. Se edustaa Japanissa sellaisia maailmantähtiä kuin Madonna, Sex Pistols, Bryan Adams ja Nirvana.

Pauliina kertoo gaialaisten hehkuttaneen Mimmien esiintymiseen ja tuotteisiin tutustuttuaan, että "jokainen japanilainen äiti haluaa juuri tätä lapsilleen!"

Akustinen musiikki ei vanhene samalla lailla kuin digitaalisesti tehty musiikki. Pauliina Lerche

Mimmien suuri lanseeraus Japaniin alkaa viikon kuluttua, 25.–27. huhtikuuta Licensing Expo Japan -messuilla. Tavoitteena on – ei vähempi, kuin valloittaa Mimmi-faniksi koko lähes 130 miljoonan asukkaan saarivaltio.

Mikä Mimmeissä ja suomalaiskansallis-sävyisessä musiikissa sitten vetoaa ulkomailla?

Naisista säteilevä positiivisuus, iloisuus ei ainakaan ole haitaksi.

Pauliina Lerche uskoo myös oikeiden soittimien voimaan. Siskoksia säestää kolmen muusikon bändi, ei tietokone.

– Me ja bändimme käytämme akustisia soittimia, se on meille tärkeää. Akustinen musiikki ei vanhene samalla lailla kuin digitaalisesti tehty musiikki.

– Toisekseen, meidän musiikkimme on sanottu sopivan kaikille. Se jää soimaan päähän.